Makkabiade

**Makkabiaden** som også blir kalt *den jødiske olympiade*, er det største jødiske idrettsarrangementet i verden. Den første makkabiaden ble holdt i Palestina i 1932, og er etter 1953 holdt hvert fjerde år i Israel. Det skal etter arrangørenes formål fremme jødisk samhold, sportslig toppnivå og forbindelsen til staten Israel. Konkurransene er åpne for alle jøder i verden og for enhver israelsk statsborger, uansett konfesjon.

Makkabiaden arrangeres av Maccabi World Union (MWU) og er i tillegg til det største jødiske, også det største sportsarrangement i verden, nest etter de olympiske sommerleker. MWU er paraplyorganisasjon for seks konføderarsjoner (Australia-Asia, Europa, Israel, Sør-Amerika, Nord-Amerika og Sør-Afrika) og 70 landsorganisasjoner over hele verden.

## Etymologi
Navnet «makkabiade» er hentet fra Judas Makkabeus som ledet makkabeernes opprør mot Selevkidriket (167–160 f.Kr.). Modi'in-Maccabim-Re'ut, Judas fødested, er også startstedet for fakkelen som tenner ilden under åpningsseremonien, en tradisjon som startet med den 4. makkabiaden.

## Historie
Den første jødiske turnforening ble grunnlagt i Konstantinopel i 1895. Den neste kom i Berlin i 1898. Tyskland og særlig Berlin, spilte en stor rolle i etableringen av sionistiske turnforeninger og i utviklingen i retning av de senere makkabiadene. Etableringene av de jødiske idrettsforeningene hadde to grunner. Den ene var den økende antisemittismen. Jødene hadde i Østerrike i 1901 ikke adgang til ordinære foreninger. Samtidig var den jødiske nasjonalismen økende, og jødisk ungdom søkte derfor til egne foreninger.

Makkabiaden ble etablert på bakgrunn av et forslag fremmet av Yosef Yekutieli i 1929 under *Maccabi World Congress*. Yekutieli, som hadde hørt om Stockholmsolympiaden, ønsket å etablere et idrettsarrangement som kunne representere Eretz Yisrael. Etter utnevnelsen av den nye britiske høykommissæren i Palestina, Arthur Grenfell Wauchope, fikk Makkabiaden offisiell godkjenning.

Den første makkabiaden ble åpnet 28. mars 1932. Maccabiah Stadium i Tel Aviv, som ble bygget ved hjelp av donasjoner, var fylt til kapasitet. Omtrent 400 utøvere fra 18 land deltok i idretter som svømming, fotball, håndball og ulike friidrettsøvelser. Under de første lekene ble den polske delegasjonen beste nasjon.

Makkabiaden var opprinnelig ment å arrangeres hvert tredje år. Etter suksessen med de første lekene ble den andre makkabiaden arrangert fra 2. til 10. april 1935, til tross for offisiell motstand fra de britiske mandatsmyndighetene. Over 1&nbsp;300 utøvere fra 28 nasjoner deltok. Den tredje makkabiaden, som opprinnelig var planlagt til våren 1938, ble utsatt til 1950 på grunn av britiske bekymringer knyttet til omfattende ulovlig innvandring, andre verdenskrig og den arabisk-israelske krigen i 1948. Den ble dermed den første makkabiaden som ble avholdt etter opprettelsen av staten Israel.

Fra og med den fjerde makkabiaden ble lekene lagt om til å bli arrangert hvert fjerde år, året etter de olympiske leker. Siden 1953 har makkabiaden blitt avholdt hvert fjerde år, med unntak av den 21. makkabiaden, som ble utsatt ett år som følge av koronapandemien. Den 15. makkabiaden ble preget av en hendelse der en midlertidig bro bygget for utøvernes innmarsj under åpningsseremonien kollapset og rundt 100 medlemmer av den australske delegasjonen falt i Yarkon-elven. Fire utøvere omkom og 63 ble skadet. Over 5&nbsp;000 deltakere fra mer enn 50 land konkurrerte under disse lekene.

I løpet av de siste to tiårene har antallet deltakere økt til rundt 9&nbsp;000 utøvere under den 19. makkabiaden, fra 78 land. Dette gjorde arrangementet til verdens tredje største idrettsarrangement målt i antall deltakere, og det nest største i 2013, kun overgått av 2013 Summer Universiade. 

Omtrent 10&nbsp;000 utøvere fra 80 land var forventet å delta i 42 idretter under den 21. makkabiaden. Arrangementet ble omtalt som verdens største idrettsbegivenhet i 2022. USAs president Joe Biden deltok på åpningsseremonien og heiet på den amerikanske delegasjonen på 1&nbsp;400 utøvere – større enn USAs delegasjon under OL i Tokyo 2021. Dette gjorde ham til den første amerikanske presidenten som har deltatt på makkabiaden.

## Utgaver av makkabiaden

### Sommer-makkabiader
Den første sommer-makkabiade fant sted i Palestina fra 28. til 31. mars 1932 med 20 000 tilskuere til stede. Det deltok ca 390 utøvere fra 14 land, med Maccabiah Stadium som hovedarena. Den neste makkabiaden ble holdt i 1935 på samme arena. Da deltok 1350 utøvere fra 28 land, og tilskuertallet var mellom 40 000 og 50 000. Makkabiaden som skulle avholdes i 1938 ble avlyst som følge av den arabiske oppstanden på denne tiden.

Etter dette ble det ikke holdt noen makkabiade før i 1950 og deretter i 1953. Etter 1953 er makkabiadene holdt hvert fjerde år, hver gang ett år etter de avholdte olympiske sommeleker. Makkabiaden ble utsatt fra 2021 til 2022 som følge av koronapandemien, og fra 2025 til 2026 som følge av Iran–Israel-krigen.

### Vinter-makkabiader
De første vinter-makkabiader ble arrangert i henholdsvis 1933 (Zakopane) og 1936 (Banská Bystrica). Deretter gikk det helt til 2023 før den tredje vinter-makkabiaden ble arrangert, i Ruhpolding i 2023.

## Regionale makkabiader

### Europeiske makkabiader
Den første europeiske makkabiaden fant sted i Praha i 1929, etterfulgt av leker i Antwerpen i 1930. Etter 30 års opphold ble den neste makkabiaden holdt i København i 1959.

### Panamerikanske makkabiader
De latinamerikanske makkabi-organisasjonene (CLAM) har arrangert de panamerikanske makkabiadene, kalt Jorge Newbery Pan American Maccabi Games eller Pan American Maccabiah, siden 1966:

### Oseaniamakkabiaden (juniorcarnival)
Maccabi Junior Carnivals er et idrettsarrangement for jødisk ungdom i Australia og New Zealand. Arrangementet har blitt avholdt årlig siden 1982, som regel i januar.

Arrangementssteder har vært:

# Sydney 1982
# Perth 1983
# Melbourne 1984
# Sydney 1986
# Brisbane 1987
# Adelaide 1988
# Sydney 1989
# Perth 1990
# Melbourne 1991
# Sydney 1992
# Perth 1993
# Melbourne 1994
# Sydney 1995
# Melbourne 1996
# Perth 1997
# Sydney 1998
# Melbourne 1999
# Perth 2000
# Sydney 2001
# Melbourne 2002
# Perth 2003
# Auckland 2004
# Sydney 2005
# Perth 2006
# Melbourne 2007
# Auckland 2008
# Sydney 2009
# Perth 2010
# Melbourne 2011
# Brisbane 2012
# Sydney 2013
# Perth 2014
# Melbourne 2015
# Sydney 2016
# Sydney 2017
# Melbourne 2018
# Sydney 2019

## Mestere og medaljevinnere

### Notable deltakere
Utøvere som har deltatt i makkabiaden omfatter en rekke olympiske gullmedaljevinnere, verdensmestere og verdensrekordholdere. Blant disse er Mark Spitz, Lenny Krayzelburg, Jason Lezak, Anthony Ervin (svømming); Ágnes Keleti, og Linoy Ashram (turn); Dolph Schayes (basketball); Carina Benninga (landhockey); Lillian Copeland (friidrett); Brad Gilbert og Nicolás Massú (tennis); Sergey Sharikov og Soren Thompson (fekting); Frank Spellman (vektløfting); Henry Wittenberg (bryting); Boris Gelfand og Judit Polgár (sjakk); Jonathan Bornstein (fotball); Zack Test (rugby).

### Norske deltakere (utvalg)
Sjakkspilleren Pål Ola Liabøtrø oppnådde i 1978 en bronsemedalje i juniorklassen. Tine Schermann ble nr. 17 i sprangridning under makkabiaden i 2017.

## Galleri

Fil:1st Maccabiah.jpg|Den første makkabiaden i 1932.
Fil:1st Maccabiah, Tel Aviv.jpg|Opptog i Tel Aviv under den første makkabiaden i 1932.
Flickr - Government Press Office (GPO) - The Winners of the 10,000 M Walk.jpg|Shaul Ladany øverst på pallen etter seier på 10 000 meter kappgang i 1969.
Fil:Countries at the Maccabiah.svg|Kart som viser deltakende nasjoner i 2013 (blått) og tidligere nasjoner (gult).
Fil:President Biden launched the 21st Maccabiah Games.jpg|Joe Biden, avbildet mellom president Yitzhak Herzog (t.v.) og statsminister Yair Lapid, åpnet den 21. makkabiaden i 2022.


## Referanser


## Kilder
* Mendelsohn, Ezra: *Jews and the Sporting Life : Studies in Contemporary Jewry XXIII*. Oxford University Press. ISBN 978-0195382914
* Mitchell Geoffrey Bard; Moshe Schwartz (2005). *One Thousand and One Facts Everyone Should Know about Israel*. Rowman & Littlefield. ISBN 9780742543584. 

## Eksterne lenker
*